_:nee95c7acb6e14f128c232c46c442bab2xb0
<http://schema.org/articleBody>
"Μειωμένο ΕΝΦΙΑ θα πληρώσουν εφέτος 1.470.962 ιδιοκτήτες ακινήτων (το 23%) ενώ για 3.995.181 (το 6,2%) θα παραμείνει σταθερός, για 737.709 (το 12%) θα προκύψει αύξηση έως 50 ευρώ, για 160.000 (το 2,3%) από 50 έως 200 ευρώ και για 48.961 (0,7%) αύξηση πάω από 200 ευρώ.    Συνολικά το 97% των ιδιοκτητών θα έχουν εκκαθαριστικά μειωμένα, σταθερά ή οριακά αυξημένα συγκριτικά με πέρυσι.     Αυτό προκύπτει από τις αλλαγές στα κλιμάκια του ΕΝΦΙΑ καθώς και από την αύξηση του συμπληρωματικού φόρου από τα 200.000 ευρώ στα 250.000 ευρώ τα οποία αποφάσισε το υπουργείο Οικονομικών παράλληλα με τις αναπροσαρμογές στις αντικειμενικές τιμές ων ακινήτων.    Όπως ανακοίνωσε το Υπουργείο, υπογράφηκε και στάλθηκε για δημοσίευση στην Εφημερίδα της Κυβερνήσεως η υπουργική απόφαση για την αναπροσαρμογή των τιμών ζώνης για τον αντικειμενικό προσδιορισμό της φορολογητέας αξίας ακινήτων. Έως αύριο θα κατατεθεί προς ψήφιση και η τροπολογία για την προσαρμογή του Ενιαίου Φόρου Ιδιοκτησίας Ακινήτων (ΕΝΦΙΑ), ώστε το συνολικό ποσό βεβαίωσης να παραμείνει σταθερό.    Με τα παραπάνω ολοκληρώνεται η δράση εναρμόνισης των αντικειμενικών με τις εμπορικές τιμές στην ελληνική αγορά ακινήτων, δράση που είχε συμφωνηθεί από το 2ο μνημόνιο το 2012.    Η συνολική εικόνα για την αναπροσαρμογή των τιμών ζώνης σε σύνολο 10.216 ζωνών, είναι η εξής:    ● Σε 2.122 μειώθηκαν    ● Σε 4.302 έμειναν σταθερές    ● Σε 3.792 αυξήθηκαν     Επίσης, με την τροπολογία για την προσαρμογή του ΕΝΦΙΑ διευρύνεται το άνω όριο του πρώτου κλιμακίου του κύριου φόρου από τα 500 στα 550 ευρώ και του τρίτου από τα 1000 στα 1050 ευρώ. Επιπλέον αυξάνεται το αφορολόγητο όριο για το συμπληρωματικό φόρο από τα 200.000 ευρώ στα 250.000 ευρώ.    Με βάση τις νέες τιμές και τις παραπάνω αλλαγές έγινε προσομοίωση της εκκαθάρισης του ΕΝΦΙΑ για το έτος 2018.    Σύμφωνα με αυτήν:    ● Μειωμένα θα είναι τα εκκαθαριστικά για 1.470.962 ή το 23% των φυσικών προσώπων.    ● Αμετάβλητα για 3.995.181 ή το 62%.    ● Ελάχιστη αύξηση από ένα έως 50 ευρώ (12 ευρώ κατά μέσο όρο) θα έχουν τα εκκαθαριστικά για 737.709 ή το 12%.    ● Αύξηση από 50 έως 200 ευρώ, θα έχουν τα εκκαθαριστικά 160.001 φυσικών προσώπων ή το 2,3%.    ● Mόνο για το 0,7% ή 48.961 φορολογούμενους θα προκύψει αύξηση πάνω από 200 ευρώ.    Από τα παραπάνω στοιχεία προκύπτει ότι το 97% των φυσικών προσώπων θα έχουν εκκαθαριστικά μειωμένα, αμετάβλητα ή με οριακή αύξηση σε σχέση με πέρυσι.     Αντίστοιχη είναι η εικόνα για τα νομικά πρόσωπα, καθώς το 91% θα δει εκκαθαριστικά μειωμένα (61%), σταθερά (25%) ή αυξημένα έως 50 ευρώ (5%).    Τέλος, επισημαίνεται ότι με την ίδια τροπολογία ορίζεται ως ημερομηνία της τελευταίας δόσης του ΕΝΦΙΑ το τέλος Ιανουαρίου, αντί του Δεκεμβρίου που ίσχυε από την έκδοση του νόμου και ότι η πρώτη δόση θα καταβληθεί το Σεπτέμβριο."
<https://gr.euronews.com/2018/06/12/nees-antikeimenikes-sta-akinita-sti-vouli-kai-i-tropologia-gia-ton-enfia>